Pakuotės lapelis: informacija vartotojui

Polcortolon 4 mg tabletės
Triamcinolonas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Polcortolon ir kam jis vartojamas
2.	Kas žinotina prieš vartojant Polcortolon
3.	Kaip vartoti Polcortolon
4.	Galimas šalutinis poveikis
5.	Kaip laikyti Polcortolon
6.	Pakuotės turinys ir kita informacija


1.	Kas yra Polcortolon ir kam jis vartojamas

Veiklioji Polcortolon medžiaga triamcinolonas yra sintetinis kortikosteroidas, kuris slopina uždegimą, imuninę sistemą, niežulį ir alergines reakcijas. Triamcinolonas slopina imuninę sistemą, uždegimo sukeltus simptomus, tačiau jų atsiradimo priežasties neveikia.

Polcortolon vartojamas įvairioms uždegimu pasireiškiančioms ir (arba) alerginėms ligoms gydyti. Tokios ligos yra astma, sezoninė alergija, kraujo ligos, hormoniniai sutrikimai, reumatas bei inkstų, plaučių ar odos sutrikimai.


2.	Kas žinotina prieš vartojant Polcortolon

Polcortolon vartoti negalima:
-	jeigu yra alergija veikliajai arba bet kuriai pagalbinei šio vaisto medžiagai (jos išvardytos 6 skyriuje);
-	jei sergama sistemine infekcine liga, nebent skirtas specifinis infekcijos gydymas.

Įspėjimai ir atsargumo priemonės
Pasitarkite su gydytoju, prieš pradėdami vartoti Polcortolon, jeigu:
· Jus planuojama skiepyti;
· sergate tuberkulioze;
· sergate infekcine liga;
· Jūsų skydliaukės veikla susilpnėjusi;
· sergate kepenų ciroze;
· yra pūslelinės sukeltas akies pažeidimas;
· yra kraujo krešėjimo sutrikimų;
· sergate virškinimo trakto liga (nespecifiniu opiniu kolitu, pūline infekcine liga, žarnų divertikulioze, opa) arba jei neseniai atlikta žarnyno operacija;
· sergate inkstų nepakankamumu;
· sergate aukšto kraujospūdžio liga;
· sergate osteoporoze;
· sergate raumenų silpnumu pasireiškiančia liga (sunkiąja miastenija);
· sergate cukriniu diabetu;
· sergate glaukoma;
· Jūsų kraujyje riebalų kiekis yra padidėjęs, o baltymų – sumažėjęs;
· yra kepenų nepakankamumas;
· vartojama imuninę sistemą slopinančių vaistų;
· jei patyrėte stresą (gali tekti didinti dozę ar skirti papildomų vaistų);
· jeigu pradėtumėte matyti lyg per miglą arba jums pasireikštų kiti regėjimo sutrikimai, kreipkitės į savo gydytoją.

Vartojant kortikosteroidų, gali pasireikšti psichikos sutrikimų: nuo euforijos, nemigos, nuotaikos svyravimų, asmenybės pokyčių ir sunkios depresijos iki nedidelių psichozinių reiškinių.

Gydymo negalima nutraukti staiga, kadangi gali pasireikšti nutraukimo sindromas, įskaitant karščiavimą, raumenų ir sąnarių skausmą, silpnumą. Triamcinolono vartojimą reikia nutraukti laipsniškai.

Vaikams ir paaugliams 
Ilgai gydant šiuo vaistu kūdikius ir vaikus, gali sutrikti jų augimas ir vystymasis. Būtina gydytojo priežiūra.

Kiti vaistai ir Polcortolon 
Jei vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Ypač svarbu pasakyti gydytojui, jeigu vartojate:
vaistų nuo tuberkuliozės (rifampicino, izoniazido);
geriamųjų antikoguliantų (kraują skystinančių vaistų, pvz., varfarino);
vaistų nuo traukulių (karbamazepino, fenobarbitalio, fenitoino, primidono);
vaistų nuo grybelių sukeltų infekcinių ligų (ketokonazolo, amfotericino);
vaistų nuo širdies ligų (digoksino);
geriamųjų kontraceptikų;
imuninę sistemą slopinančių vaistų, pvz., ciklofosfamido, takrolimuzo, ciklosporino (jų vartojama po organų persodinimo);
nesteroidinių vaistų nuo uždegimo (jų vartojama skausmui malšinti bei uždegimui ir karščiavimui mažinti);
aspirino;
antivirusinių vaistų, pvz., indinaviro, ritonaviro (jų vartojama esant ŽIV infekcijai);
acetazolamido (juo gydoma glaukoma ir epilepsija);
anabolinių steroidų ar androgenų (vyriškų lytinių hormonų) preparatų;
atropino;
antidepresantų;
insulino bei geriamųjų vaistų nuo diabeto;
vaistų nuo skydliaukės sutrikimų;
šlapimo išsiskyrimą skatinančių vaistų;
vakcinų;
vaistų nuo vėžio (aminoglutetimido);
vaistų nuo aukšto kraujospūdžio ligos;
žmogaus augimo hormono.

Vartojant kai kuriuos vaistus, gali sustiprėti Polcortolon poveikis ir, jeigu jūs vartojate tuos vaistus (įskaitant kai kuriuos vaistus nuo ŽIV, pvz., ritonavirą, kobicistatą), jūsų gydytojas gali pageidauti atidžiai stebėti jūsų būklę.
Triamcinolonas sulaiko organizme natrį, dėl to atsiranda edemų, kyla kraujospūdis. Vartojant šio vaisto, gali prireikti valgyti maistą, kuriame yra mažiau druskos.

Jeigu Jums bus atliekama operacija, pasakykite anesteziologui, kad vartojate Polcortolon, kadangi galima sąveika su kai kuriais operacijos metu vartojamais vaistais (raumenis atpalaiduojančiais vaistais).

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju.

Vairavimas ir mechanizmų valdymas
Paprastai poveikio gebėjimui vairuoti ir valdyti mechanizmus neatsiranda, tačiau kartais vaistas gali sukelti galvos skausmą ir svaigimą bei psichikos sutrikimą, o tai gali sutrikdyti gebėjimą atlikti minėtus veiksmus.

Polcortolon sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti Polcortolon

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Polcortolon dozę nustato gydytojas, atsižvelgdamas į ligą ir Jūsų reakciją į vaistą.
Vaistą reikia gerti vieną kartą per parą, geriausiai ryte. 

Vis dėlto kai kuriais atvejais gali prireikti per parą vaisto vartoti dažniau.

Suaugę žmonės
Paprastai per parą vartojama 4 mg – 48 mg dozė. 

Kartais gali prireikti vartoti didesnę vaisto paros dozę, kuri gali būti net 100 mg.
Jei vaisto vartojama ilgiau nei keletą parų, jį nutraukti būtina laipsniškai. 

Vartojimas vaikams 
Vaisto dozė priklauso nuo ligos pobūdžio ir sunkumo bei vaiko kūno svorio. Tikslią dozę nurodys gydytojas.

Ką daryti pavartojus per didelę Polcortolon dozę?
Nors ūmaus apsinuodijimo vaistu pavojaus nėra, tačiau vaisto ilgai vartojant, ypač, jei dozė yra didelė, gali pasireikšti perdozavimas. Perdozavus vaisto, pasireiškia pagrindiniai simptomai: kraujo spaudimo padidėjimas ir edemos. Be to, gali atsirasti triamcinolono šalutinis poveikis (žr. 4 skyrių).

Jei pavartojote didesnę Polcortolon dozę negu buvo nurodytaa, nedelsdamas kreipkitės į gydytoją.

Pamiršus pavartoti Polcortolon
Pamiršus pavartoti vaisto, tik prisiminus reikia kuo greičiau jo išgerti. Jei jau beveik atėjo laikas gerti kitą dozę, pamirštąją reikia praleisti.
Negalima vartoti dvigubos dozės norint kompensuoti praleistą tabletę.

Nustojus vartoti Polcortolon 
Jei nutraukiamas ilgalaikis vaisto vartojimas, gali pasireikšti nutraukimo simptomai: karščiavimas, raumenų ir sąnarių skausmas, silpnumas. Gydymo negalima nutraukti staiga. Vykdykite gydytojo nurodymus.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Didžiausia šalutinio poveikio rizika būna ilgalaikio gydymo metu.

Toliau nurodytų nepageidaujamų poveikių pasireiškimo dažnis yra nežinomas (negali būti apskaičiuotas pagal turimus duomenis).
Širdies funkcijos nepakankamumas (jo požymiai yra patinimai ir dusulys).
Didelis kraujospūdis.
Raumenų silpnumas, raumenų sutrikimas, raumenų masės mažėjimas, osteoporozė, stuburo slankstelių bei ilgųjų kaulų lūžis, šlaunikaulio galvutės arba žastikaulio galvutės audinio irimas. 
Opa (ji gali prakiurti, kraujuoti), storosios ir (ar) plonosios žarnos prakiurimas, ypač tuo atveju, jei sergama žarnų uždegimu, kasos uždegimas, vidurių pūtimas, opinis stemplės uždegimas, nevirškinimas, pykinimas, apetito padidėjimas.
Dryžiai, spuogai, mėlynės, taškinės kraujosruvos, raudonė, alerginis dermatitas, dilgėlinė, angioneurozinė edema (galimi požymiai yra veido, liežuvio ir gerklės patinimas bei kvėpavimo ir rijimo pasunkėjimas), žaizdų gijimo blogėjimas, odos plonėjimas.
Spaudimo kaukolės viduje padidėjimas, traukuliai, galvos skausmas, svaigimas, miego sutrikimas.
Euforija, dažni nuotaikos pokyčiai, sunki depresija, psichozės simptomai.
Antrinis antinksčių žievės ir hipofizės funkcijos nepakankamumas (galimi požymiai yra silpnumas, kraujospūdžio sumažėjimas, galvos skausmas, augimo sulėtėjimas, virškinimo trakto sutrikimai), ypač pasireiškus stresui (pvz., ligos, traumos, operacijos atveju), Kušingo sindromas (galimi požymiai yra odos sausumas, didelis kraujospūdis, veido apvalumas, riebalų kaupimasis ant pilvo ir šlaunų), plaukų augimas neįprastoje vietoje, menstruacijų ciklo sutrikimas, slaptasis diabetas, poreikio insulinui bei cukraus kiekį kraujyje mažinantiems vaistams didėjimas.
Katarakta (lęšiuko drumstis), akispūdžio padidėjimas, glaukoma kartu su optinio nervo pažeidimu, išverstakumas, miglotas matymas.
Azoto išsiskyrimo iš organizmo padidėjimas, cukraus koncentracijos didėjimas kraujyje ir šlapime, natrio ir skysčių susilaikymas, kalio netekimas, kraujo pašarmėjimas (alkalozė), kalcio išsiskyrimo padidėjimas, kūno svorio mažėjimas.
Padidėjusio jautrumo reakcija (galimi požymiai yra išbėrimas, niežulys, kraujospūdžio sumažėjimas, kvėpavimo pasunkėjimas).
Antrinė grybelių ar virusų sukelta infekcinė liga.
Kraujagysles užkemšančių kraujo krešulių susidarymas, bendrasis negalavimas.
Spermijų kiekio ir judrumo didėjimas ar mažėjimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba  vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	Kaip laikyti Polcortolon 

Laikyti vaikams nepastebimoje ir nepasiekiamoje vietoje.

Laikyti ne aukštesnėje kaip 25 C temperatūroje. 
Lizdinę plokštelę laikyti kartono dėžutėje, kad vaistas būtų apsaugotas nuo šviesos.

Ant lizdinės plokštelės ir dėžutės po „Tinka iki“  nurodytam tinkamumo laikui pasibaigus, Polcortolon vartoti negalima. Vaistas tinka vartoti iki paskutinės nurodyto mėnesio dienos.

Vaistų negalima išpilti į kanalizaciją arba išmesti su buitinėmis atliekomis. Kaip tvarkyti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija 

Polcortolon sudėtis 
-	Veiklioji medžiaga yra triamcinolonas. Kiekvienoje tabletėje yra 4 mg triamcinolono.
-	Pagalbinės medžiagos yra laktozė monohidratas, bulvių krakmolas, magnio stearatas.

Polcortolon išvaizda ir kiekis pakuotėje
Tabletės yra baltos, apvalios, abipus plokščios, vienoje pusėj įspausta „○“, kitoje – „4/mg“.
Pakuotėje yra 50 tablečių

Registruotojas ir gamintojas

Adamed Pharma S.A.
Pieńków, ul. M. Adamkiewicza 6A
05-152 Czosnów
Lenkija

Jeigu apie šį vaistą norite sužinoti daugiau, kreipkitės į vietinį registruotojo atstovą.

Adamed Pharma S.A.
Pieńków, ul. M. Adamkiewicza 6A
05-152 Czosnów
Lenkija 

Šis pakuotės lapelis paskutinį kartą peržiūrėtas 2019-04-15.

Naujausia pakuotės lapelio redakcija pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos (VVKT) interneto svetainėje http://www.vvkt.lt/

